[Urbanus Episcopus servus servorum Dei, venerabilibus fratribus Archiepiscopis et Episcopis, ad quos litteræ istæ pervenerint, salutem et Apostolicam benedictionem. Illum ad Apostolicam sedem gerere debetis devotionis affectum, quod conservatoribus, vel executoribus à sede deputatis eadem, super negotiis eis commissis nullum interponatis obstaculum; sed potius, cum ab eis fueritis requisiti, impendatis consilium, auxilium, et favorem. Sed, sicut ex parte dilectorum filiorum Abbatis et Conventus Monasterii Cluniacensis fuit propositum coram nobis, Rectoribus Ecclesiarum, et Clericis vestrarum Civitatum et Diœcesum, ne mandata conservatorum Privilegiorum suorum Apostolicorum, eisdem Abbati, et Conventui, ac personis Cluniacensis Ordinis per litteras Apostolicas deputatorum, rationabiliter facta eis auctoritate litterarum hujusmodi in favorem personarum ejusdem Ordinis exequantur, inhibetis pro vestræ merito voluntatis, in eorumdem Abbatis, et Conventus, ac personarum ipsarum præjudicium et gravamen. Quare nobis humiliter supplicarunt ut providere sibi super his paterna sollicitudine curaremus. Quia verò vos non decet procedere ad inhibitionem hujusmodi faciendam, fraternitati vestræ per Apostolica scripta mandamus quatinus, si est ita, singuli vestram inhibitionem revocetis eamdem; et similem de cætero facere minimè attentetis: alioquin dilecto filio Abbati Pulteriarum Lingonensis Diœcesis damus nostris litteris in mandatis, ut vos universos et singulos ad id, monitione præmissa, auctoritate nostra, appellatione remota compellat. Nonobstante si vobis, vel alicui vestrum à Sede Apostolica sit indultum, quod interdici, suspendi, vel excommunicari non possitis per litteras Apostolicas, quæ de indulto hujusmodi plenam non fecerint mentionem, sive qualibet alia indulgentia sedis ejusdem, de qua, cujusque tenore oporteat in nostris litteris plenam et expressam mentionem fieri, et per quam effectus præsentium impediri valeat, vel differri. Datum Viterbii VI. Idus Martii, Pontificatus nostri anno primo.]